སྐ་བ་དཔལ་བརྩེགས།བསྟན་པ་སྔ་དར་སྐབས་ཀྱི་ལོ་ཙཱ་བ་སྐ་ཅོག་ཞང་གསུམ་དུ་གྲགས་པའི་ཡ་གྱལ་ཞིག་སྟེ།འཕན་པོའི་ཡུལ་དུ་རུས་མིང་སྐ་བ་ཡིན་པའི་ཡབ་སྐ་བ་བློ་ལྡན་དང་ཡུམ་འབྲོ་བཟའ་རྡོ་རྗེ་ལྕམ་གཉིས་ཀྱི་སྲས་སུ་འཁྲུངས།རྒྱལ་པོ་ཁྲི་སྲོང་ལྡེ་བཙན་བཞུགས་དུས་ནས་ལོ་ཙཱ་བ་ཆེན་པོའི་གྲས་སུ་གྱུར་ཟིན་པས་ཁོང་གིས་བསྒྱུར་བའི་བཀའ་བསྟན་སྐོར་འགྱུར་བྱང་རྣམས་ནི་འདིར་མ་བྲིས་པས་གཞན་ལས་ཤེས་པ་བྱའོ།ཁོང་གི་གསུང་རྩོམ་ནི།ལྟ་བའི་རིམ་པའི་མན་ངགགསུང་རབ་རིན་པོ་ཆེའི་གཏམ་རྒྱུད།ཆོས་ཀྱི་རྣམ་གྲངས་ཀྱི་བརྗེད་བྱང༌།ཆོས་ཀྱི་རྣམ་གྲངས་ཀྱི་བརྗེད་བྱང་གི་རྩ་བ་བཅས་ནི་སྡེ་དགེའི་བསྟན་འགྱུར་སྣ་ཚོགས་ཀྱི་ཇ་དུམ་པའི་ནང་དུ་གསལ།